Il-Premju Sakharov għandu l-għan li jonora lil individwi straordinarji li jiġġieldu kontra l-intolleranza, il-fanatiżmu u l-oppressjoni. Bħal Andrei Sakharov innifsu, ir-rebbieħa kollha tal-premju wrew kemm jinħtieġ kuraġġ biex wieħed jiddefendi d-drittijiet tal-bniedem u l-libertà tal-espressjoni. Tagħrif dwar dwar il-Premju Sakharov Il-Premju Sakharov għal-Libertà tal-Ħsieb jingħata kull sena mill-Parlament Ewropew. Il-Premju ġie stabbilit fl-1988 biex jonora lil individwi jew organizzazzjonijiet għall-isforzi tagħhom favur id-drittijiet tal-bniedem u l-libertajiet fundamentali. Il-Parlament jagħti l-premju għad-drittijiet tal-bniedem, flimkien ma' għotja ta' EUR 50,000, f'seduta formali li ssir fi Strasburgu. Kif jintgħażel ir-rebbieħ? Nominazzjonijiet għall-Premju Sakharov jistgħu jsiru minn gruppi politiċi jew minn tal-anqas 40 Membru tal-PE. Il-Kumitat għall-Affarijiet Barranin u l-Kumitat għall-Iżvilupp jivvutaw biex jaslu għal tliet finalisti abbażi tan-nominazzjonijiet u mbagħad il-Konferenza tal-Presidenti tagħżel rebbieħ wieħed. Il-fiżiku Russu Andrei Dimitrievich Sakharov (1921-1989), li rebaħ il-Premju Nobel għall-Paċi fl-1975, l-ewwel li sar magħruf kien bħala dak li ħoloq il-bomba tal-idroġenu Sovjetika. Preokkupat dwar l-implikazzjonijiet li xogħlu kellu għall-ġejjieni tal-umanità, għamel kampanja ta' sensibilizzazzjoni dwar il-perikli tal-kompetizzjoni għas-supremazija fir-rigward tal-armi nukleari. L-isforzi tiegħu rnexxew parzjalment bl-iffirmar tat-trattat tal-1963 dwar il-projbizzjoni tal-provi nukleari. Fl-Unjoni Sovjetika, Sakharov kien jitqies bħala dissident sovversiv. Fl-1970, waqqaf kumitat biex jiddefendi d-drittijiet tal-bniedem u l-vittmi tal-proċessi politiċi. Fl-1975 ingħata l-Premju Nobel għall-Paċi b'rikonoxximent tal-isforzi tiegħu. Aqsam din il-paġna ma' ħaddieħor: Irreġistra biex tirċievi l-aġġornamenti b'mail